湧翠亭梅花
作者：熊禾
朝代：宋

paragraphs: 來者爲新去爲陳，陰陽如代各還春。
花開花謝亦常理，對花不必尤花神。
平生性耆不在花，兩年頗與梅相親。
何人種梅繞此屋，一見使我心清冷。
老樹槎牙溪側徑，枯枝倒掛池邊亭。
花開主人不復賞，我來却作花主人。
此花不必相香色，凜凜大節何崢嶸。
北海雪深臣皓首，霜寒中野兒悲吟。
荷蓧老人留植杖，滄浪孺子來濯纓。
神人妃子固有態，此花不是兒女情。
托根山谷居歲晚，自分不及芳春辰。
春前臘後挺高潔，留與桃李爭妍新。
春寒桃李猶未開，莫隨羌管輕飄零。
先生自是絕俗士，西湖東閤當齊名。
巡簷索笑興不淺，金樽檀板隨紅塵。
斯言近戲君勿訝，南山松柏終年青。